Nanook of the North

Nanook of the North er en amerikansk dokumentarfilm fra 1922 produceret og instrueret af Robert J. Flaherty. Filmen anses som filmhistoriens første, helaftens dokumentarfilm. Handlingen udspiller sig blandt en eskimofamilie i Canada, og filmen viser deres daglige gøremål med jagt, fiskeri, madlavning osv. Nanook, og hustruen Nyla, samt parrets baby, Cunayou, introduceres som frygtløse helte, der gennemgår strabadser, som "ingen anden race" kunne stå igennem.

Produktion

Idé og indspilning 
Robert J. Flaherty arbejdede i 1910 for jernbaneselskabet Canadian Pacific Railroad i området omkring Hudson Bay. Under dette arbejde opfordrede Flahertys chef ham til at optage film under de forskellige ekspeditioner, som Flaherty deltog i. Selv om Flaherty ikke havde erfaring med filmproduktion, tog han idéen til sig. I 1913 tog han et filmkamera med sig, da da han drog ud i den canadiske ødemark.

På et af de steder han besøgte, traf han eskimoen Nanook og hans familie. Flaherty blev fascineret af disse mennesker og udviklede et venskab med dem, samtidig med, at han filmede deres hverdag.

Den oprindelige film brænder og genindspilles 

Flaherty fulgte eskimofamilien frem til 1916. Han påbegyndte herefter redigeringen af de timevis af filmoptagelser, han havde foretaget. Under redigeringsarbejdet tabte Flaherty et cigaretskod på filmen. Film var på daværende tidspunkt meget letantændelige, og store dele af optagelserne brændte. 

Flaherty besluttede imidlertid, at han ville genindspille filmen med eskimofamilien. Yderligere ville Flaherty fokusere yderligere på familien, da han mente, at de oprindelige optagelser i for høj grad havde haft karakter af en rejsedagbog. Efter fire år hvor Flaherty forsøgte at skaffe finansiering til filmen, fik han endelig kontakt til det franske pelsfirma Revillon Frères, der gav tilsagn om at støtte filmen økonomisk. Flaherty drog herefter tilbage til Nanook og eskimofamilien, der indvilligede i at genindspille filmen. Flaherty havde denne gang udarbejdet et detaljeret filmmanuskript.

Modtagelse 
Filmen blev en succes, da den udkom og har siden stået som en milepæl i filmhistorien. Filmen modtog en overvældende positiv kritik og blev en stor kommerciel succes. 

Der er dog enkelte kritiske røster som følge af, at dokumentaren ikke giver et rigtigt billede af eskimofamiliens hverdag, da næsten alle scener er iscenesat. Kvinder, der spiller Nanook kone, er ikke hans virkelige kone, ligesom Nanooks rigtige navn var Allakariallak. Allakariallak benyttede sædvanligvis skydevåben under jagt, men i filmen lader Flaherty ham om bruge traditionelle eskimoredskaber. Flaherty forsvarede sig mod kritikken ved at fremhæve, at det er nødvendigt at iscenesætte bl.a. fordi kameraerne på den tid var tunge, store og svære at flytte, hvorfor det var nødvendigt på forhånd at iscensætte flere af scenerne.

Eksterne henvisninger 

 
 Omtale på afi.com
 Experimental footage done with Nanook of the North at the Internet Archive
 Great Movies: Nanook of the North (1922)  af Roger Ebert
 June 12, 1922 anmeldelse af Nanook of the North i New York Times 
 Criterion Collection essay af Dean W. Duncan
 Skare, Roswitha. "Nanook of the North (1922) – Zur Rolle paratextueller Elemente für das Verständnis des Films". Neohelicon (2010).

Stumfilm fra USA
Dokumentarfilm fra USA
Amerikanske film fra 1922
Sort-hvide film fra USA
Franske film fra 1922